Številka: 35409-77/2025-2570-15

Datum: 7. 7. 2025

Ministrstvo za okolje, podnebje in energijo izdaja na podlagi 131.a člena Zakona o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP in [23/24](https://www.uradni-list.si/glasilo-uradni-list-rs/vsebina/2024-01-0694)) v upravni zadevi odločanja o potrebnosti izvedbe celovite presoje vplivov plana na okolje za plan OPPN za obnovo za območje IPC Loke, pripravljavcu plana Občini Ljubno, Cesta v Rastke 12. 3333 Ljubno ob Savinji, naslednjo

# ODLOČBO

1. V postopku priprave plana OPPN za obnovo za območje IPC Loke v občini Ljubno, je treba izvesti celovito presojo vplivov na okolje.
2. V postopku priprave plana OPPN za obnovo za območje IPC Loke v občini Ljubno, ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavka plana, Občina Ljubno (v nadaljevanju stranka), je na Ministrstvo za okolje, podnebje in energijo (v nadaljnjem besedilu ministrstvo) podala vlogo, št. 350-0001/2025-19, z datumom 13. 6. 2025, za izdajo odločbe, po 131.a členu ZUreP-3, o obveznosti izvedbe celovite presoje vplivov na okolje za plan OPPN za obnovo za območje IPC Loke v občini Ljubno (v nadaljnjem besedilu OPPN).

Vlogi je bila priložena in tekom postopka pridobljena naslednja dokumentacija:

* Vloga št. 350-0001/2025-19, 13. 6. 2025, Občina Ljubno,
* Pobuda za OPPN za obnovo za območje IPC Loke, št. projekta 13/25, RC Planiranje d. o. o., Celje, maj 2025,
* Mnenje Ministrstva za kmetijstvo, gozdarstvo in prehrano št. 350-3/2025/146, 19. 6. 2025,
* Mnenje Zavoda za ribištvo Slovenije št. 4201-79/2025-2, 18. 6. 2025,
* Mnenje Ministrstva za naravne vire in prostor št. 35629-140/2025-2560-6, 19. 6. 2025,
* Mnenje Zavoda RS za varstvo narave št. 3563-0276/2025-2, 19. 6. 2025,
* Mnenje Ministrstva za zdravje št. 354-73/2025-2711-4, 19. 6. 2025,
* Mnenje Nacionalnega laboratorija za zdravje, okolje in hrano št. 2940-09/1649-25/NP-5651107, 17. 6. 2025,
* Mnenje Ministrstva za kulturo št. 35012-75/2025-3340-4, 23. 6. 2025,
* Mnenje Ministrstva za okolje, podnebje in energijo št. 35416-2/2025-2570-17, 27. 6. 2025.

Zakona o urejanju prostora (v nadaljnjem besedilu ZUreP-3) v 131.a členu, v 9. odstavku, določa, da ministrstvo, pristojno za celovito presojo vplivov na okolje v 15 dneh po prejemu obvestila o nameri priprave OPPN odloči o tem ali je treba za OPPN za obnovo izvesti celovito presojo vplivov na okolje. Pri tem se ministrstvo predhodno posvetuje tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival. Po določilu drugega odstavka tega člena območja, za katera se lahko sprejme OPPN za obnovo, določi vlada.

Ministrstvo je pregledalo poslano dokumentacijo in ugotovilo, da obravnavani OPPN za obnovo vključuje površine v velikosti 3,9 ha (območje kamor bi se prestavil proizvodni del podjetja KLS d. o. o.). Z OPPN za obnovo se spremeni namenska raba prostora. Območje meji na vodotok Savinja in v naravi predstavlja K1 zemljišče. Območje prav tako meji na industrijski cono velikosti 10,8 ha in bo skupaj predstavljalo industrijski kompleks ob reki. Reka Savinja je zaščiteno območje, zemljišča plana pa so najboljša kmetijska zemlja.

Ministrstvo je ugotovilo, da obravnavani OPPN lahko kumulativno vpliva na druge plane, predvsem na plane, ki urejajo izvedbo ukrepov na Savinji, kar je razlog, da ministrstvo meni, da je potrebno izvesti celovito presojo vplivov na okolje. Nadaljnji razlog za uvedbo postopka celovite presoje vplivov na okolje pa je, da se bo z izvedbo plana uničila najboljša kmetijska zemlja.

Ministrstvo se je v tem upravnem postopku posvetovalo tudi z ministrstvi in organizacijami pristojnimi za področja, na katera bi OPPN za obnovo lahko pomembno vplival, mnenja so navedena na prvi strani te odločbe.

Ministrstvo je 2. 7. 2025 pozvalo stranko, da se izjasni o dejstvih in okoliščinah, ki so pomembne za odločitev, stranka pa do izdaje odločbe ni navedla novih dejstev.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodil:

 Jernej Per dr. Tanja Pucelj Vidović

podsekretar vodja Sektorja za okoljske presoje

Vročiti (elektronsko ZUP):

- Občina Ljubno, Cesta v Rastke 12, 3333 Ljubno ob Savinji, obcina@ljubno.si